Maie Nuust

Maie Nuust (1961–1969 Maie Bulõgina; sündinud 21. märtsil 1939 Tartus) on eesti immunogeneetik. Maie Nuust on talupidaja ja õpetaja tütar, Jüri Nuusti õde. Maie Nuust lõpetas 1957. aastal Tartu 3. Keskkooli ja 1962. aastal EPA. Ta oli aastatel 1966–1969 ELVI aspirant. Ühtlasi oli ta aastatel 1968–1969 Eesti NSV Teaduste Akadeemia Siberi osakonnas professor V. Tihhonovi juures stažöör. Ta omandas bioloogiakandidaadi kraadi geneetikas (1969, Eesti TA). Maie Nuust oli aastatel 1970–1976 ELVI veisekasvatuse osakonnas veregruppide uurimise labori nooremteadur, aastatel 1976–1981 ELVI Vändra veisekasvatuse katsejaamas vanemteadur ja aastatel 1981–1993 ELVI seakasvatuse osakonnas vanemteadur. Ta asutas 1980. aastal Pärnus Loomade Haiguste Tõrje Jaamas immunogeneetikalabori ja töötas seal 1993. aastani laborijuhataja kohusetäitjana. Maie Nuust on tegelenud ratsutamise, jalgrattasõidu ja orienteerumisspordiga. 1955. aastal tuli ta ratsaspordis Eesti NSV meistriks. Ta on olnud Eesti Raamatuühingu liige ja selle Pärnu eksliibriseklubi esimees. Maie Nuusti uurimisvaldkonnad on inimese- ja loomageneetika ning immunogeneetika. Ta on: algatanud Eestis sea veregruppide ja seerumivalkude uurimise; teinud võrdlevaid immunogeneetilisi uuringuid kõigis tõufarmides, kus peetakse Eesti peekonisigu ja Eesti suurt valget tõugu sigasid; määranud segaspermaga seemendamise korral kultide isadust; selgitanud sigade atroofilise riniidi geneetilisi aspekte; uurinud metssigade genofondi ning kaksikute sügootsust veistel. Ta on olnud Eesti Loomaarstide Ühingu liige. Maie Nuust on olnud Üleliidulise Geneetikute ja Selektsionääride Seltsi Eesti osakonna tegevliige ja ELVI teaduslik-metoodilise komisjoni sekretär. Ta on uurinud Downi sündroomi esinemist Eestis ja on Eesti Downi Liidu üks asutajatest (1992. aastast juhatuse liige). Ta on Pärnumaa Downi sündroomiga inimeste klubi president (1993. aastast) ja Pärnumaa Puuetega Inimeste Koja liige. Maie Nuust on kirjutanud 50 teadusartiklit ja üle 20 aimeartikli. Ta on kirjutanud väitekirja teemal "Изучение полиморфизма групп крови эстонских пород свиней и его использование в племенной работе". Studies on the heterotic combinability in the insemination of sows with mixed Semen. // Abstr. 12th Int. conf. on animal blood groups and biochemical polymorphism. Budapest, 1970 Sigade nakkav atroofiline riniit geneetilisest seisundist (kaasautor). // SP (1976) 1 Tõusigade põlvnemise arvestus korda. // SP (1984) 20 Использование групп крови в селекции свиней в хозяйствах Эстонской ССР. // Иммуногенетика и селекция с-х-х животных. М, 1986 Tõusigade immunogeneetiline ekspertiis. // Seakasvatus (1989) 9 Reagentide väljatöötamine ja immunogeneetiliste testide kasutamine selektsiooni täpsustamiseks (kaasautor). // Lepinguliste lõpetatud teaduslike tööde annotatsioon. Tallinn 1989 Maie Nuust on saanud 2019. aastal Pärnu teenetemärgi aastatepikkuse tegevuse eest puuetega inimeste õiguste eest seismisel ja tugiteenuste arendamisel. Eesti teaduse biograafiline leksikon, 3. köide Eesti Loomakasvatuse ja Veterinaaria Teadusliku Uurimise Instituudi teaduskoosseisu biobibliograafia 1947–1990. Tallinn 1992. 42, 121. Eesti Loomaarstlik Ringvaade 17 (1989). Tallinn 1990. Meie lapsed. Minu elu. Tallinn 2001. Eesti teaduse biograafiline leksikon, 3. köide, lk 24 Käesolevas artiklis on kasutatud "Eesti teaduse biograafilise leksikoni" materjale.